Diari Oficial de la Generalitat Valenciana


Sumari del DOGV 8211, del 12-01-2018 (2017/11305)

RESOLUCIÓ de 28 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/09-AIA Paterna.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8211

Data del DOGV
:   12-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11068


Data del document
:   28-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/09-AIA Paterna. [2017/11352]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 44/09-AIA Paterna.  
  
  
«Declaració d'impacte ambiental  
Expedient: 44/09-AIA.  
Promotor: Hermanos Andújar y Navarro, SL.  
Autoritat substantiva: Secció de Mines (Servei Territorial d'Indústria i Energia).  
Expedient substantiu: MIEXPA/2006/10/46.  
Objecte del projecte: Explotació de la secció A «Ampliació a Rabosar (núm. 1.046)».  
Situació: parcel·les 65 a 67, 73, 161, 177 i 222, del polígon 28. I implícitament també les parcel·les 15 i 16 del mateix polígon.  
Localització: terme municipal de Paterna.  
  
Descripció del projecte  
El projecte té per objecte ampliar el perímetre d'explotació de la pedrera «Rabosar núm. 1.046» de la secció A de la llei de mines per tal d'aproximar-lo als límits del sòl no urbanitzable NU-IV-48 del pla general d'ordenació urbana de Paterna (plànol número 3 de l'estudi d'impacte ambiental), l'ús exclusiu del qual és l'extractiu miner i l'abocament de residus sòlids. Aquesta ampliació es concreta especialment en dos sectors que anomena zona A (concretament abasta la parcel·la 161 del polígon 28) i zona B (parcel·les 65 a 67, 73, 177 i 222, del mateix polígon), segons queda palès en els plànols números 4 i 6 de l'estudi d'impacte ambiental. La zona A (parcel·la 161) no es troba encara explotada, mentre que la zona B ha sigut ja objecte d'ocupació minera i d'extracció, concentrada sobretot en la parcel·la 73.  
A la vista dels documents i plànols que formen part de l'expedient ambiental, l'antiga explotació minera que es pretén ampliar abastaria bàsicament les parcel·les 15, 16, 73 (part) i encara, anteriorment, l'explotació i restauració de les parcel·les 75, 76 i 213. Sobre la superfície restaurada de les parcel·les 73 i 213 es troben autoritzades una planta de valorització de restes vegetals i una altra de tractament de residus de construcció i demolició (RCD) de les que donem referència en l'apartat següent.  
El plànol número 7 de l'estudi d'impacte ambiental resumeix les diferents fases d'explotació-restauració projectades i el calendari i cronologia previstes per a dur-les a termini. Les fases projectades són quatres i actuen sobre els quatre quadrants en que és dividit tot el conjunt de la superfície minera (tant la pedrera antiga com l'ampliació que es sol·licita). Dues línies ortogonals, una NE-SW i l'altre NW-SE defineixen els 4 quadrants, que podem identificar com N, S, E i W. Durant l'execució de la fase 1 es concentraria tota l'explotació sobre el quadrant N al temps que es procediria a la restauració completa (restitució topogràfica amb residus terrígens inerts, esmena edàfica i revegetació) del quadrant E. La següent fase contempla la concentració de l'extracció minera en el quadrant W al temps que es va restaurant el quadrant N. La fase 3 consisteix en l'explotació minera del quadrant S i la restauració del quadrant W; amb ella acaba pràcticament l'extracció minera. Per últim, la fase 4 correspon a l'activitat final d'abocador controlat en el quadrant S.  
  
El cronograma d'activitats aportat estima una durada de 12 anys per a la fase 1, altres 6 anys per a la fase 2, com també 6 més per a la fase 3 i per últim 3 anys per a la fase 4 i altres 2 anys de vigilància ambiental i manteniment de la restauració una vegada conclosa tota l'activitat. En total serien uns 27 anys d'explotació més restauració minera, a banda dels dos anys addicionals de control ambiental.  
La superfície estrictament d'ampliació minera que amb el projecte es sol·licita abasta, aproximadament, 82 ha, de les quals, la zona pròpiament extractiva minera es contempla que serien unes 64 ha. No obstant això, el projecte global d'ampliació a Rabosar abasta una superfície notablement superior, doncs ha sigut plantejat realment amb un criteri d'explotació conjunta incardinada en el conjunt existent i tenint en compte, sobre tot a l'hora de restaurar, tota la superfície minera afectada fins el moment, superfície que arribaria a unes 24 ha, segons es pot mesurar en el plànol número 7 de l'estudi d'impacte ambiental. Aquestes vora 24 ha que inclouen tota la zona NU-IV-48 del pla general d'ordenació urbana de Paterna (plànol número 3 de l'estudi) i també alguns sector perifèrics a ella, on antigament s'havien fet actuacions mineres i avui (amb una topografia més o menys restituïda) encara tenen autoritzades instal·lacions integrades en el recinte de l'activitat.  
  
  
Tramitació i antecedents administratius  
Part de la pedrera estava ja en funcionament i autoritzada per l'òrgan miner en la dècada dels 70. Entre altres autoritzacions administratives prèvies comptava amb llicència d'activitat atorgada en data 14 de gener de 1991, per abocar residus inerts dins la pedrera existent en la parcel·la 16, del polígon 31. Una declaració d'impacte ambiental (DIA) de data 3 d'octubre de 2001 (exp. 577/97-AIA) estimà acceptable l'ampliació de la pedrera en la parcel·la 15 del polígon 28, com també la seua restauració amb residus inerts. El recinte miner del polígon 28 també ha sigut receptor d'una planta de valorització (compostatge) de restes vegetals i d'una planta de tractament de RCD; la primera, en la parcel·la 73, fou objecte d'una DIA de data 13 de setembre de 2015 (exp. 398/04-AIA) i la segona, en la parcel·la 213, d'una estimació d'impacte ambiental (EIA) de data 18 de novembre de 2008 (exp. 2007/44-EIA).  
En data 12 de març de 2009, l'òrgan miner, aleshores Servei Territorial d'Indústria i Innovació (posteriorment Servei Territorial d'Energia) trameté els corresponents projecte, estudi d'impacte ambiental (amb pla de restauració) i document de síntesi, de l'ampliació a la pedrera de la secció A anomenada Rabosar, número 1.046.  
  
El mateix escrit feia constar el resultat de la informació pública practicada a l'expedient, mitjançant anunci publicat en el DOGV núm. 5829, de data 18 d'agost de 2008, per termini de 30 dies i sense que s'haguera presentat cap al·legació.  
En data 17 de febrer de 2010, la directora general de Gestió del Medi Natural va emetre una declaració d'impacte ambiental amb caràcter desfavorable al projecte «per ocasionar en les parcel·les afectades i l'entorn immediat un impacte ambiental sever i permanent», tal com expressava la part expositiva d'aquella DIA.  
El promotor va presentar en data 12 de març de 2010 un recurs d'alçada i de reposició contra la DIA. Aquest va ser objecte d'una resolució de la Secretaria Autonòmica de Medi Ambient, Aigua, Urbanisme i Habitatge, de data 15 d'abril de 2010, en el sentit de no admetre els recursos interposats contra la DIA en suposar aquesta un acte de tràmit no susceptible de recurs independent de la resolució final del procediment d'autorització. Apuntava, no obstant, que en cas d'haver-hi discrepància respecte a la DIA, l'òrgan amb competència substantiva és qui hauria de plantejar dita discrepància en la forma prevista per l'article 26 del reglament d'impacte ambiental (Decret 162/90 i Llei 2/89).  
  
El promotor sol·licita en 18 de maig de 2010 la revocació administrativa i revisió d'errades de la DIA. Tanmateix, en data 2 d'agost de 2010, l'òrgan miner remeté informe en el que plantejava la seua discrepància com a òrgan substantiu, donant així suport als arguments i escrits presentats pel promotor.  
En data 7 d'octubre de 2011 el Servei d'Avaluació d'Impacte Ambiental requerí informació complementària al Servei d'Ordenació i Seguretat Minera; i en data 11 d'octubre de 2011 se li envià al promotor escrit sobre l'estat de la tramitació de l'expedient.  
En data 17 de novembre de 2011 l'òrgan substantiu territorial tramet un document aportat pel promotor, titulat «annex a l'estudi d'impacte ambiental» (data 10.2011), signat pel tècnic de mines J. M. Navarrete, amb 144 p., 4 annexes i 11 plànols. Aquest annex inclou la restauració prevista, pressupost i plànols de detall.  
En data 20 de març de 2012 es reitera la sol·licitud feta al Servei d'Ordenació i Seguretat Minera, advertint de la caducitat de l'expedient. En 8 d'agost de 2012 se li envià a l'esmentat servei un informe sobre la documentació aportada pel promotor.  
En data 17 de gener de 2013, l'òrgan substantiu territorial remeté altres dos documents tècnics modificats aportats pel promotor, concretament el projecte i el pla de restauració, tots dos datats en desembre de 2012 i signats per J. M. Navarrete. Aportava també informe favorable de la Secció de Mines i es reiterava la formulació de la DIA.  
  
En data 17 de juny de 2013 se sol·licita informe al Servei de Gestió de Residus, petició que es reiterà el 25 de novembre de 2013.  
  
En data 22 de juliol de 2013 el promotor presentà nova documentació per a l'emissió d'una DIA favorable. També l'òrgan substantiu reitera en data 13 de gener de 2014 la formulació de la nova DIA, la qual reiteraria novament en 12 de juny de 2014 aportant un nou annex a l'estudi d'impacte ambiental.  
En data 28 d'agost de 2014, l'òrgan substantiu aporta en CD un annex justificatiu dels estèrils a emprar en la restauració (annex de data juliol de 2014). Aquest annex havia sigut aportat prèviament pel promotor, en dates 9 de juliol de 2014 (en paper) i 31 de julio de 2014 (CD), davant l'òrgan ambiental i amb còpia de la instància presentada davant l'òrgan substantiu.  
En data 4 de setembre de 2014, l'òrgan ambiental va fer un nou requeriment de documentació a l'òrgan substantiu, qui quatre dies desprès (8.09.2014) respongué aportant novament l'escrit del promotor, de 31 de juliol de 2014, i el document en CD que l'acompanyava (annex a l'estudi que conté plànols topogràfics en 3D).  
  
En data 9 de febrer de 2015, el Servei d'Avaluació d'Impacte Ambiental sol·licità al Servei Territorial de Medi Ambient la participació en aquest expedient 44/09-AIA per tal de revisar-lo i emetre els informes i proposta que considerés més adients per a la seua resolució.  
Mitjançant informe del 15 de setembre de 2016, el Servei Territorial de Medi Ambient feia repàs dels diferents expedients i informes ambientals que concorren sobre les activitats mineres i en matèria de residus que es venen desenvolupant en la partida Rabosar, al polígon 28 del terme municipal de Paterna, per part de la mercantil Hermanos Andújar y Navarro, SL, des de fa més de 35 anys. A més a més, es posa de manifest l'existència d'un altre expedient (AAIII/2009/23/46) pendent de resoldre i que afecta al mateix promotor i la mateixa partida i pedrera Rabosar. Aquesta expedient respon a l'autorització ambiental integrada per a un abocador de residus sòlids inerts en la parcel·la 16 del polígon 28. Per a la seua resolució d'aquest expedient d'AAI aportava el promotor una EIA de l'antic expedient 32/96-AIA, EIA que finalment correspon a un altre indret (parcel·les 35 i 36, del polígon 29) on sí que obtingué la corresponent AAI per a un altre expedient (expedient AAIII/2009/27/46). L'informe del Servei Territorial de Medi Ambient conclou amb una proposta favorable per a la resolució amb DIA favorable de l'expedient, tenint en compte, no obstant, una sèrie de detalls i condicions que permeten incardinar una solució per a l'expedient de l'abocador i per a potenciar certs valors geològics exposats tot seguit.  
  
  
Consideracions ambientals i trets geològics del jaciment  
  
L'informe esmentat en el paràgraf anterior considera adient, en línies generals, la proposta d'explotació i restauració per fases que recull l'estudi d'impacte modificat en les seues versions d'octubre de 2011 (ampliació a l'estudi d'impacte ambiental) i del pla de restauració de desembre de 2012. Per altra banda, però, posa de relleu la importància que des del punt de vista geològic i de la geodiversitat presenta actualment l'aflorament d'arenes del Miocè superior marí de la conca de València posat al descobert per l'explotació minera.  
  
Els sediments de l'esmentat Miocè superior observats dins la pedrera Rabosar responen a la transgressió marina que va afectar a la conca marginal valenciana, també coneguda con Oval de València, durant el període Tortonià. La pedrera del Rabosar ve a ser un dels principals afloraments en el sector nord de la conca, mentre que els afloraments del sud (entorn a Torrent, Montserrat, Picassent [...]) han vist reduir-se notablement la seua extensió en les darreres dècades, degut al considerable augment de l'ocupació del sòl i a l'exhauriment d'antigues pedreres d'arena.  
Per això, l'informe proposa la preservació i posada en valor per a l'estudi científic i la difusió del patrimoni natural un sector del front de la pedrera, concretament el que confronta amb la parcel·la 161, en lloc de procedir al seu complet ompliment amb residus. Aquesta opció tindria un lligam clar en tot allò que defensa i propugna la Llei 42/2007, del patrimoni natural i de la biodiversitat, norma estatal de caràcter bàsic i emparada en altres normes del dret internacional.  
  
Consideracions jurídiques  
El projecte examinat constitueix un dels supòsits per als quals resulta preceptiva la formulació d'una declaració d'impacte ambiental, segons es desprèn de l'annex I (apartat 3.c.c1) del reglament per al desenvolupament de la Llei 2/1989, de la Generalitat Valenciana, d'impacte ambiental, reglament aprovat i modificat mitjançant els decrets 162/1990 i 32/2006, del Consell.  
L'expedient ha estat tramitat d'acord amb les disposicions de la Llei 2/1989, d'impacte ambiental, i del seu reglament, així com la resta de disposicions que hi són d'aplicació.  
El reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, aprovat pel Decret 158/2015, del Consell, atorga a la Direcció General de Medi Natural i Avaluació Ambiental, les funcions en matèria d'avaluació ambiental.  
Per tot això, en ús de les facultats que tinc legalment atribuïdes, formule la següent  
  
Declaració d'impacte ambiental  
  
Primer  
Estimar acceptable, estrictament supeditat però al compliment de la condició tercera d'aquesta DIA, als efectes ambientals i sense perjudici de les autoritzacions sectorials que hi siguen d'aplicació, i en particular de la llicència ambiental, el projecte d'explotació minera «ampliació a Rabosar (núm. 1.046)», que segons consta en l'estudi d'impacte ambiental i resta de documents tècnics tramitats amb ell abasta el conjunt de l'explotació Rabosar fins ara existent i la seua regularització fins adaptar-se als límits de la zona NU-IV-48 del pla general d'ordenació urbana de Paterna, tot en el polígon 28, del terme municipal de Paterna. Com a condicions necessàries d'aquesta declaració d'impacte ambiental queden establides les següents:  
  
Primera: El promotor haurà de procedir, el més aviat possible, a actualitzar la senyalització de les diferents instal·lacions de tractament de residus existents, i particularment de la planta de classificació de residus de la construcció i demolició (RCD), la qual haurà d'estar ubicada en el sector immediat d'accés a la pedrera (parcel·la 213, on va ser autoritzada). En tot cas, tots els residus inerts i RCD que arriben a les instal·lacions hauran de ser degudament tractats i classificats en aquesta planta, on ha d'estar prevista la correcta separació de tots els elements valoritzables (fusta, cartró, metalls, plàstics [...]) i de tots aquells que no siguen inerts (no-perillosos, per una part, i els diferents grups de tòxics-perillosos, per altra), rebent tots ells el destí adient mitjançant llur lliurament a gestors autoritzats.  
  
Segona: també hauran d'estar ubicades i degudament senyalitzades en el mateix sector d'accés a la pedrera la resta d'instal·lacions de tractament de residus que continuen operatives, com ara la planta de compostatge/valorització de residus vegetals. Pel que fa al tradicional abocament de residus inerts que ha estat funcionant fins ara dins de la pedrera caldrà tindre en compte que passant i sent tractats tots els residus en la planta de classificació de RCD ha de quedar garantit que els residus que finalment vagen a parar a la pedrera, per a les tasques de restauració, podran ser declarats residus inerts adequats per a obres de restauració, tal com regula el Decret 200/2004, del Consell.  
  
Tercera: l'autorització minera no podrà ser concedida sense comptar abans amb una resolució complementària a la present DIA, la qual permeta incorporar en el projecte miner la preservació i potenciació del patrimoni natural geològic que ha deixat al descobert l'explotació minera: la sèrie estratigràfica d'arenes del Miocè Superior marí que mostra en la pedrera un bon potencial d'estudi i divulgació de la geodiversitat de la Comunitat Valenciana. A tal efecte, en el termini de sis mesos des de la notificació de la present DIA, el promotor haurà de presentar davant aquesta Direcció General la proposta que estime més adient per potenciar l'aflorament i facilitar l'observació i accés a les estructures geològiques, al temps que es mantinga l'estabilitat geotècnica i la seguretat. A partir d'aquesta proposta serà consultat l'òrgan miner per tal d'anar cercant i concretant la solució més adient al respecte. Les principals opcions al respecte es troben en el sector que confronta amb la parcel·la 161 (sector nord de l'actual pedrera i zona A de l'ampliació sol·licitada). En conseqüència és de preveure la necessitat de modificar la fase 1 de la restauració/explotació prevista (plànol núm. 7 de l'estudi d'impacte ambienta) amb una notable reducció del volum de terres a aportar.  
  
Segon  
D'acord amb la condició segona de l'apartat segon de la present DIA, la pedrera rebrà per a la seua restauració únicament residus terrígens inerts prèviament controlats en la planta de classificació de RCD, sense limitar per això la possibilitat de poder admetre residus inerts adequats per a la restauració, tramitats d'acord amb el Decret 200/2004, del Consell. D'aquesta manera no queda gens clara la necessitat d'habilitar un «abocador de residus inerts» amb totes les mesures d'impermeabilització, control d'escolaments, retenció de lixiviats i seguiment ambiental que serien previsibles i exigibles per a un abocador pròpiament dit. En conseqüència i pel que fa a la sol·licitud de l'abocador de residus inerts objecte de l'expedient AAIII/2009/23/46, que tramita la Direcció Territorial de València, si el promotor manté el seu interès per continuar la tramitació haurà de justificar tècnica i ambientalment les raons que ho justifiquen, tenint en compte aquesta DIA, i en el seu cas aportar pertinent estudi d'impacte ambiental, en no correspondre al mateix indret l'EIA inicialment aportada.  
  
  
Tercer  
Notificar als interessats que contra la present resolució no cap plantejar recurs, en ser un acte de tràmit que no esgota la via administrativa ni produeix indefensió. Tot i això sense perjudici de poder exercir les accions que en defensa de llurs interessos estimen adient.  
  
Quart  
Publicar la present declaració d'impacte ambiental en el Diari Oficial de la Generalitat Valenciana, de conformitat amb l'article 5 de la Llei 2/1989, d'impacte ambiental, i l'article 28 del seu reglament (Decret 162/90).  
  
Cinqué  
La vigència de la present declaració d'impacte ambiental serà la prevista i regulada en l'article 43 de la Llei 21/2013, d'avaluació ambiental, de l'estat.  
  
València, 29 de setembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de novembre de 2017.- El director general de Medi Natural i d'Avaluació Ambiental: Antoni Marzo i Pastor.